***Projekts***

**Informatīvais ziņojums par apropriācijas pārdali**

**Vides aizsardzības un reģionālās attīstības ministrijas budžeta ietvaros**

Vides aizsardzības un reģionālās attīstības ministrija ir sagatavojusi izskatīšanai Ministru kabineta sēdē informatīvo ziņojumu par apropriācijas pārdali Vides aizsardzības un reģionālās attīstības ministrijas (turpmāk – VARAM) budžeta ietvaros.

Informatīvais ziņojums sagatavots, lai sniegtu informāciju par VARAM priekšlikumiem apropriācijas pārdalei VARAM vidējā termiņa budžeta 2018.-2020.gadam ietvaros no VARAM neatliekamā pasākuma “Salaspils kodolreaktora likvidācijas pasākumu kopuma izpildes nodrošināšana” 2019. gadam uz VARAM 2019. gadā turpināmiem pasākumiem, lai nodrošinātu remigrācijas koordinatoru darbību reģionos, lai nodrošinātu Ekonomiskās sadarbības un attīstības organizācijas digitālās transformācijas “Going Digital in Latvia” projekta strukturizēšanu, starpposmu nodevumu izvērtēšanu, kā arī lemtu par apropriācijas pārdali VARAM budžeta ietvaros un par atļauju VARAM finansēt VARAM pasākumu “Ģimenei draudzīga pašvaldība” (atlīdzība) līdz likuma “Par valsts budžetu 2019.gadam” pieņemšanai. Informatīvā ziņojuma priekšlikumiem nav ietekmes uz valsts budžetu 2019.gadam.

**I. Pašreizējās situācijas raksturojums**

Latvijā ir izstrādāta Radioaktīvo atkritumu pārvaldības programma, kas ar Ministru kabineta 2017. gada 10. maija rīkojumu Nr. 233 “Grozījumi Vides politikas pamatnostādnēs 2014.-2020. gadam” iekļauta Vides politikas pamatnostādnēs 2014.-2020. gadam. Radioaktīvo atkritumu pārvaldības programmā iekļauta arī informācija par nepieciešamajiem pasākumiem un pieejamo valsts budžeta finansējumu radioaktīvo atkritumu pārvaldības sistēmas uzlabošanai Latvijā, tai skaitā radioaktīvo atkritumu tvertnes un ilgtermiņa glabātavas būvniecībai, un Salaspils kodolreaktora likvidēšanai un uzturēšanai.

Latvijai ir pienākums nodrošināt videi un iedzīvotājiem drošas radioaktīvo atkritumu pārvaldības sistēmas attīstību valstī. Lai nodrošinātu videi un iedzīvotājiem drošu, ilgtspējīgu un modernu radioaktīvo atkritumu apsaimniekošanu glabātavā “Radons” nepieciešami infrastruktūras uzlabojumi. Jaunas radioaktīvo atkritumu tvertnes būvniecība glabātavā “Radons” ir nepieciešama, lai nodrošinātu Salaspils kodolreaktora likvidēšanas un demontāžas gaitā radušos radioaktīvo atkritumu apglabāšanu, kā arī nodrošinātu vietu arī citu darbību rezultātā radīto radioaktīvo atkritumu apglabāšanai.

Valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs” (turpmāk – LVĢMC) 2018.gada 26.janvārī izsludināja starptautisku iepirkumu “Jaunas radioaktīvo atkritumu tvertnes un ilgtermiņa glabātavas būvprojekta izstrāde un būvniecība radioaktīvo atkritumu glabātavā “Radons”” un 2018.gada 7.aprīlī izsludināja starptautisku iepirkumu “Salaspils kodolreaktora likvidācija”. Izvērtējot saņemtos piedāvājums, secināts, ka piedāvātās līgumcenas būtiski pārsniedz valsts budžetā pieejamo finansējumu, kas paredzēts, lai veiktu jaunas radioaktīvo atkritumu tvertnes un ilgtermiņa glabātavas būvprojekta izstrādi un būvniecību radioaktīvo atkritumu glabātavā “Radons” (turpmāk - glabātavā “Radons”), kā arī lai veiktu Salaspils kodolreaktora likvidēšanu. Abu projektu realizēšanai nepieciešamās izmaksas tika aprēķinātas 2003.gadā, bet Salaspils kodolreaktora likvidēšanai izmaksu aktualizācija veikta 2013.gadā. 2018.gadā saņemtie piedāvājumi būtiski pārsniedz budžetā šim mērķiem pieejamo finansējumu.

Nepietiekošais finansējums līdz šim brīdim nav ļāvis īstenot Salaspils kodolreaktora likvidēšanas pasākumus, kā arī nav iespējams uzsākt jaunas radioaktīvo atkritumu tvertnes un ilgtermiņa glabātavas būvniecību glabātavā “Radons”. Attiecīgi 2018.gadā nav iespējams izmantot valsts budžetā šiem mērķiem paredzēto finansējumu iepriekš plānotajā apmērā.

VARAM sagatavoja un iesniedza izskatīšanai Ministru kabineta 2018.gada 4.decembra sēdē informatīvo ziņojumu (TA-1946) “Jaunas radioaktīvo atkritumu tvertnes, ilgtermiņa glabātavas un esošo radioaktīvo atkritumu tvertņu pārsegšanas projekta izstrāde radioaktīvo atkritumu glabātavai “Radons” un Salaspils kodolreaktora izpētes un demontāžas projekta izstrāde” (turpmāk - ziņojums par “Radons” un Salaspils kodolreaktora izpētes un demontāžas projekta izstrādi), kurā tiek piedāvāts jauns risinājums, paredzot veikt jaunu iepirkumu būvprojektu izstrādei abiem projektiem, vienlaikus nosakot, ka pirms saistību uzņemšanās VARAM jāinformē Ministru kabinets par iepirkumos plānoto darbu aktuālajām izmaksām, nepieciešamības gadījumā piedāvājot ietekmes neitralizējošus pasākumus.

Vidējā termiņa budžetā 2018.-2020.gadam VARAM neatliekamajam pasākumam “Salaspils kodolreaktora likvidācijas pasākumu kopuma izpildes nodrošināšana” ir paredzēts finansējums 1 040 915 *euro* 2019.gadā un 991 915 *euro* 2020.gadā, no kuriem tieši aktivitātei “Salaspils kodolreaktora likvidēšana” paredzēti 984 000 *euro* 2019.gadā un 935 000 *euro* 2020.gadā, kas 2019. un 2020.gadā nebūs nepieciešami.

Tajā paša laikā VARAM jāturpina 2019.gadā nodrošināt 2018.gadā uzsāktos pasākumus, kuriem nav paredzēts finansējums VARAM vidējā termiņa budžetā 2018.-2020.gadam.

1. **Remigrācijas koordinatoru darbības nodrošināšana plānošanas reģionos.**

Īstenojot VARAM pilotprojektu pašvaldībās remigrācijas veicināšanai “Reģionālās remigrācijas koordinators” 2018. gadā, katrā plānošanas reģionā ir nodrošināts reģionālais remigrācijas koordinators. Koordinatoru galvenais darba pienākums ir sagatavot personalizētu informācijas piedāvājumu atbilstoši potenciālā remigranta (klienta) vajadzībām. Laika posmā no 2018. gada martam līdz septembrim (ieskaitot) reģionālie remigrācijas koordinatori ir sagatavojuši 1172 personalizētu piedāvājumu, 2783 potenciālie remigranti ir uzrunāti vai vērsušies pēc atbalsta. Ir atgriezušās 124 ģimenes jeb 314 cilvēki, kas izmantojuši koordinatoru atbalstu. Tostarp vēl 110 ģimenes plāno atgriezties tuvākajā laikā. Deviņu mēnešu laikā sasniegtie rezultāti un klientu atsauksmes (pieejamas vietnē [www.paps.lv](http://www.paps.lv) ,sadaļā “Pieredzes stāsti”) liecina, ka koordinatoru sniegtie pakalpojumi ir lietderīgi un nepieciešams turpināt šo  pakalpojumu sniegšanu arī nākotnē, it īpaši tai potenciālo remigrantu daļai, kuri pēc ilgstošas prombūtnes ir zaudējuši saikni ar Latviju.

**Nepieciešams nodrošināt atbalsta sniegšanas nepārtrauktību.**

Reģionālie remigrācijas koordinatori 2019.gadā turpinās iesāktās aktivitātes, lai sniegtu personalizētas konsultācijas par remigrantu atgriešanās iespējām Latvijā, piemēram, par pakalpojumiem ģimenēm ar bērniem (izglītības iespējas, pirmsskolas izglītība), uzņēmējdarbības un nodarbinātības iespējām izvēlētajā pašvaldībām, kā arī par dzīvesvietas piedāvājumiem un citiem pašvaldību sniegtajiem pakalpojumiem.

Saprotot, ka **diaspora ir īpaši sensitīva sabiedrības daļa**, kura visbiežāk no Latvijas devusies prom vilšanās dēļ (neticība valstij, nespēja nodrošināt savu ģimeni, u.c. faktori) – remigrācijas atbalsta pasākumu (t.sk. reģionālo remigrācijas koordinatoru) pārtraukšana valstiskā līmenī apliecinātu, ka aizbraukušie cilvēki tomēr Latvijai nav nepieciešami, neīstenojot īpašus atbalsta pasākumus.

Līdz šim pie koordinatoriem ir vērsušies arī tādi cilvēki, kuri savu atgriešanos plāno 2019.gadā un konsultācijas no reģionālajiem remigrācijas koordinatoriem vēlēsies saņemt 2019.gadā. Ja reģionālie koordinatori darbu neturpina 2019.gadā, tad ļoti iespējams, ka šie cilvēki, kuri nākotnē plāno savu atgriešanos – neatgriezīsies, jo redzēs situāciju, ka remigrācijas jautājumi valstī nav nozīmīgi un ir fragmentāri.

VARAM un plānošanas reģioniem jānodrošina tās funkcijas, kuras no 2019. gada 1. janvāra paredz Diasporas likums – jānodrošina reģionālo remigrācijas koordinatoru tīkls, remigrācijas atbalsta sniegšanai un koordinācijai jāizveido nacionālais kontaktpunkts remigrācijas jautājumos, kā arī jāveido pašvaldību speciālistu tīkls diasporas jautājumos.

Plānošanas reģionu pieciem koordinatoru darbības nodrošināšanai nepieciešami **152 640 euro (**30 528 euro  vienai amata vietai katrā plānošanas reģionā gadā x 5 = 152640 euro gadā)**.**

1. **Ekonomiskās sadarbības un attīstības organizācijas digitālās transformācijas “Going Digital in Latvia” projekta strukturizēšana un starpposmu nodevumu izvērtēšana**

Ar 2018.gada 30.oktobra Ministru kabineta protokolu Nr.50 51.§ (TA-2263IP) VARAM ir uzdots izveidot Vadības grupu digitālās transformācijas projekta īstenošanai. Vadības grupai būs jākoordinē visus digitālās transformācijas projekta izpildes elementus, tostarp, jāpārrauga, vai projekts noris pēc projekta plāna, jānodrošinās projekta komanda ar visu rīcībā esošo nepieciešamo informāciju un dokumentiem. Papildus minētajam, Vadības grupas uzdevums būs veikt projekta uzraudzību, īstenojot resursu izmantošanu tā, lai būtu sasniegti projektam izvirzītie mērķi. Projekta uzraudzības ietvaros būs nepieciešams salīdzināt faktiskos rezultātus ar plānotajiem.

Lai nodrošinātu digitālās transformācijas projekta izvirzīto mērķu sasniegšanu un maksimālu informācijas sniegšanu projekta ieviešanai, Vadības grupai būs ārkārtīgi liela loma projekta vadīšanā, uzņemoties vairāku uzdevumu veikšanu: veidot projekta organizāciju, veikt projekta strukturizēšanu, koordinēšanu, sekot projekta plāna izpildei un analizēt projekta rezultātus. Lai izpildītu dotos uzdevumu, kas pārsniedz VARAM kompetenci,  VARAM ir nepieciešama ārējo konsultantu piesaiste par sekojošiem uzdevumiem:

1) balstoties uz OECD digitālās transformācijas ziņojumā iekļautajiem priekšlikumiem, rekomendāciju izstrāde un nodevums rīcībpolitiku (nozaru politiku) pasākumu pilnveidei viedās specializācijas jomās (aptveramās jomas: bioekonomika, biomedicīna, viedie materiāli, IKT, viedā enerģētika);

2) papildus OECD digitālās transformācijas ziņojumā minētajām nozarēm, identificēt un izstrādāt priekšlikumus jaunām starpnozaru rīcībpolitikām ar potenciāli augstu eksportspēju (piemēram, Latvijas digitālais mežs, viedo pilsētu transporta risinājumi un robotika);

3) izstrādāt un nodot rekomendācijas publiskās pārvaldes (tai skaitā vietējo pašvaldību) un privātā sektora sadarbībā radītiem konkrētiem jauniem produktiem tehnoloģiju pārneses jomā ar mērķi uzlabot digitālās pārvaldības kapacitāti un pilnveidot digitālo tehnoloģiju pielietojumus un produktus (piemēram, inovatīvie iepirkumi, iespējamo “sand-box” modeļu aprobācija u.c.), kā arī identificēt un sniegt priekšlikumus iespējamajiem finansēšanas modeļiem šādu iniciatīvu ieviešanai. Rekomendācijās iekļaujami pasaules labās prakses piemēri un ieteikumi to aprobācijai konkrētajai vajadzībai Latvijā.

Izstrādājot nodevumu iepriekš minētajām rīcībpolitikām, konsultantam ir jāizveido projekta organizācija, kā arī jāiesaista attiecīgo nozaru ministriju eksperti, komersanti un akadēmiskās un pētnieciskās institūcijas – tai skaitā organizējot dažādus Latvijas tautsaimniecības digitālās transformācijas diskusiju formātus, seminārus, domapmaiņas. Iesaistīto partneru ieteikumi integrējami projekta izvērtējumā. Ārējie konsultanti tiks piesaistīti publiskā iepirkuma procedūrā. Plānotais nepieciešamais finansējums 2019.gadā sastāda 70 000 euro.

**3. Pasākuma "Ģimenei draudzīga pašvaldība" finansēšana no VARAM budžeta līdz likuma “Par valsts budžetu 2019.gada” pieņemšanai**

Pasākuma "Ģimenei draudzīga pašvaldība" īstenošanai kopš 2017. gada tiek organizēts konkurss “Ģimenei  draudzīgākā pašvaldība” (turpmāk – konkurss) ar  mērķi izcelt pašvaldības, kas nodrošina lielāku atbalstu, daudzveidīgos un pieejamākos pakalpojumus ģimenēm ar bērniem.

Konkursa ietvaros no 2017. gada ir vērojams, ka pašvaldības nodrošina arvien daudzveidīgākus un pieejamākos pakalpojumus ģimenēm un bērniem, ietekmējoties no citu pašvaldību sniegtā piemēra. Izmantojot [www.vietagimenei.lv](http://www.vietagimenei.lv) pieejamo salīdzināšanas funkcija, visbiežāk pašvaldības cenšas izlīdzināt (palielinot) savu sniegto tiešo atbalstu, kā piemēram, piedzimšanas pabalsti.  Tāpat pārņem arī labo praksi, piemēram, nodrošinot pašvaldībā bērnam drošu vietu – kur atpūsties, ja  nokavēts autobuss, uzlādēt telefonu, izmantot labierīcības ārpus izglītības iestādēm; uzlabojot rotaļu un sporta laukumu pieejamību, nodrošinot dažādotu interešu izglītības piedāvājumu, kā arī vienojoties ar kaimiņu pašvaldībām par pakalpojumu pieejamības nodrošināšanu (starpnovadu sadarbība), u.tml.

VARAM pasākums “Ģimenei draudzīga pašvaldība” 2018. gada jūnijā saņēma Eiropas Daudzbērnu ģimeņu asociācijas starptautisku novērtējumu – galveno balvu kategorijā “Nacionālās valdības iniciatīva” par ieguldīto darbu ceļā uz ģimenēm draudzīgu valsti. Ņemot vērā līdzšinējo programmas īstenošanas labo praksi, plānots Latvijas labo pieredzi turpināt popularizēt ārvalstīs.

Programmas sekmīgai īstenošanai 2019.gadā jāturpina iepriekšējo gadu uzsāktie darbi vismaz minimālā līmenī līdz likuma “Par valsts budžetu 2019.gadam” pieņemšanas:

- VARAM un pašvaldību līmenī mājas lapu vai aplikāciju saturisko uzturēšanu un administrēšanu par pašvaldību atbalsta iespējām un pakalpojumiem, pasākumiem un rotaļu un sporta laukumiem pašvaldībās;

- sabiedrības informētību par pašvaldībās nodrošināto atbalstu ģimenēm ar bērniem, veicot publicitātes pasākumus (preses relīzes, informācijas publicēšanu sociālajos tīklos, u.tml.);

- darba turpināšanu pie programmas attīstības starptautiskā līmenī, tai skaitā darbs pie Eiropas līmeņa projekta, lai veidotu starptautiski atzītu un piemērojamu pašvaldību vērtēšanas sistēmu un pieejamus pakalpojumus ģimenēm;

- konkursa ietvaros piešķirtā finansējuma izlietošanas uzraudzību, izvērtējot pašvaldību iesniegtās atskaites un sniedzot saskaņojumu par tām, izvērtējot vai izmantošana atbilst piešķiršanas mērķim.

- regulāru informācijas apkopošanu par pašvaldību sniegtā atbalsta apmēru un rindu pašvaldību pirmsskolas izglītības iestādēs; u.c. pienākumi;

Lai to izdarītu, ir nepieciešams saglabāt VARAM strādājošos darbiniekus, nodrošinot tam atbilstošo finansējumu līdz likuma “Par valsts budžetu 2019.gadam” pieņemšanas no VARAM budžeta programmas 97.00.00 “Nozaru vadība un politikas plānošana”. Katram darbiniekam noteikta alga 1300 euro mēnesī (36.amatu saime, III.amata līmenis, 12.mēnešalgu grupa, 3.pakāpe), gadā – 15600 euro, darba devēja valsts sociālās apdrošināšanas obligātas iemaksas 24,09 % 3758 euro, atlīdzība kopā gadā vienam darbiniekam 19 358 euro, diviem darbiniekiem 38 716 euro gadā), finansējot līdz 2019.gada budžeta pieņemšanai.

**II. Turpmākā rīcība**

VARAM ierosina Ministru kabinetam:

1. Atbalstīt apropriācijas pārdali no Vides aizsardzības un reģionālās attīstības ministrijas budžeta programmas 28.00.00 “Meteoroloģija un bīstamo atkritumu pārvaldība” 2016.-2018. gada budžeta neatliekamā pasākuma “Salaspils kodolreaktora likvidācijas pasākumu kopuma izpildes nodrošināšana” 2019. gadam 222 640 *euro*, tai skaitā:

1.1. 152 640 *euro* uz Vides aizsardzības un reģionālās attīstības ministrijas budžeta programmu 31.00.00 “Atbalsts plānošanas reģioniem”, lai nodrošinātu remigrācijas koordinatora darbu katrā plānošanas reģionā;

1.2. 70 000 *euro* uz Vides aizsardzības un reģionālās attīstības ministrijas budžeta programmu 30.00.00 “Attīstības nacionālie atbalsta instrumenti”, lai nodrošinātu Ekonomiskās sadarbības un attīstības organizācijas digitālās transformācijas “Going Digital in Latvia” projekta strukturizēšanu, starpposmu nodevumu izvērtēšanu.

2. Atbalstīt Vides aizsardzības un reģionālās attīstības ministrijas pasākuma “Ģimenei draudzīgā pašvaldība” (atlīdzība) finansēšanu līdz 38 716 *euro* gadā no Vides aizsardzības un reģionālās attīstības ministrijas budžeta programmas 97.00.00 “Nozaru vadība un politikas plānošana” līdz likuma “Par valsts budžetu 2019.gadam” pieņemšanai.

3. Pieņemt zināšanai, ka likumprojekta “Par valsts budžetu 2019.gadam” un likumprojekta “Par vidēja termiņa budžeta ietvaru 2019., 2020. un 2021.gadam” sagatavošanas procesā, skatot jautājumu par nepieciešamo finansējumu Diasporas likumā noteikto Vides aizsardzības un reģionālās attīstības ministrijas funkciju nodrošināšanai, tai skaitā, remigrācijas koordinatoru darbam plānošanas reģionos, papildu finansējuma pieprasījums 2019.gadam ir jāsamazina par 1.1.apakšpunktā noteikto summu.

4. Jautājumu par nepieciešamo papildu finansējumu 2.punktā minētajam pasākumam skatīt likumprojekta “Par valsts budžetu 2019.gadam” un likumprojekta “Par vidēja termiņa budžeta ietvaru 2019., 2020. un 2021.gadam” sagatavošanas procesā un Vides aizsardzības un reģionālās attīstības ministrijai pārtraukt 2.punktā minētā pasākuma īstenošanu, ja finansējums tā īstenošanai netiek atbalstīts.

Vides aizsardzības un

reģionālās attīstības ministrs Kaspars Gerhards

I.Koteļņikova, tālr.67026922,

irena.kotelnikova@varam.gov.lv